b'\n_START_ARTICLE_\nPeterskirken (T\xc3\xb8nsberg)\n_START_PARAGRAPH_\nPeterskirken var en av T\xc3\xb8nsbergs middelalderkirker. Det var en steinkirke som ble oppf\xc3\xb8rt p\xc3\xa5 1100-tallet p\xc3\xa5 et sted der det muligens hadde v\xc3\xa6rt gravplass siden 1000-tallet, nordvest for krysset mellom \xc3\x98vre Langgate og M\xc3\xb8llegaten. Det kan ogs\xc3\xa5 ha st\xc3\xa5tt en trekirke tidligere p\xc3\xa5 samme sted. Kirken er f\xc3\xb8rste gang nevnt i 1298._NEWLINE_Kirkeg\xc3\xa5rden ble etterhvert utvidet \xc3\xb8stover. Kirken skal p\xc3\xa5 et tidspunkt ha v\xc3\xa6rt en fast del av kirkens organisasjon, men hadde ikke egen prest p\xc3\xa5 begynnelsen av 1400-tallet. Kirken brant helt ned i bybrannen i 1536 og ble med det lagt \xc3\xb8de._NEWLINE_Vestfronten ble oppdaget ved graving p\xc3\xa5 1970-tallet, og deler av kirkens romanske portal skal v\xc3\xa6re rekonstruert p\xc3\xa5 Vestfold Fylkesmuseum. En rekke graver er avdekket i omr\xc3\xa5det. Senest i 2010 ble det meldt om skjelettfunn.'